Κόσμος των ονείρων (μυθολογία)

Στην ελληνική μυθολογία, ο Κόσμος των Ονείρων (στα αρχαία ελληνικά δῆμος ὀνείρων) είναι μια τοποθεσία στον Κάτω Κόσμο γνωστή από την Οδύσσεια του Ομήρου.  Ο Όμηρος τοποθετεί τον Δήμο των Ονείρων πέρα από το ρεύμα του Τιτάνα Ωκεανού, του ποταμού που περιβάλλει τον κόσμο, και πέρα από τις πύλες του Ηλίου, κοντά στο Λιβάδι του Ασφόδελου, όπου κατοικούν οι ψυχές των νεκρών.Ομήρου Οδύσσεια, 24, 11-14 Στην αρχαιότητα οι Όνειροι, προσωποποιήσεις των ονείρων, εμφανίζονταν σε διάφορους μύθους όπου συχνά φαίνεται να μεταφέρουν μηνύματα στους θνητούς κατά την διάρκεια του ύπνου τους. Σε ένα απόσπασμα της Οδύσσειας, η Πηνελόπη αναφέρεται στις δύο πύλες των ονείρων, την πύλη του κέρατος, από την οποία περνούν αληθινά όνειρα, και την πύλη του ελεφαντόδοντου, από την οποία βγαίνουν απατηλά όνειρα. 

Ο Ρωμαίος ποιητής Οβίδιος περιγράφει τον θεό Ύπνο (στα λατινικά Somnus) ως μια νωχελική θεότητα που κατοικεί στον Κάτω Κόσμο μέσα σε μια σιωπηλή και ομιχλώδη σπηλιά απρόσιτη από τον ήλιο.Οβίδιος, Μεταμορφώσεις, βιβλίο XI Η σπηλιά του βρίσκεται κοντά στον ποταμό της Λήθης και περιβάλλεται από κοιλάδες με παπαρούνες και βότανα. Την νύχτα, οι σπόροι των φυτών σκορπούν στη γη στέλνοντας τους ανθρώπους για ύπνο. Ο Οβίδιος αναφέρει την ύπαρξη πολλών Ονείρων (Somnia) που είναι γιοι του Ύπνου και κινούνται γύρω του παίρνοντας διάφορες όψεις και σχήματα. Από τους χιλιάδες Ονείρους, ο Οβίδιος κατονομάζει τον Μορφέα και τους αδελφούς του, τον Φοβήτωρα και τον Φάντασο.

 Δείτε επίσης 

 Ασφοδελός λειμώνας
 Όνειρος
 Ηλύσια Πεδία
 Τάρταρος

 Παραπομπές 

Κατηγορία:Τοποθεσίες της Ελληνικής Μυθολογίας
Κατηγορία:Γεωγραφία της Οδύσσειας